google/wiki40b huggingface dataset:
Sorrõseto

Sorrõseto (ka Sorrõsetod; ametlikult MTÜ Seto Lauluselts Sorrõseto) on Tallinnas tegutsev setude lauluselts. Selts on ette kandnud muu hulgas setu leelot. Seltsi vaimne juht on lauluema (setu keeles lauluimä) Leida Heliste.
Selts asutati 5. jaanuaril 2009.
Nordisk Film

Nordisk Film on 6. novembril 1906 asutatud Taani filmikompanii, mis on vanim järjepidevalt tegutsev filmikompanii maailmas ja ühtlasi ka üks suuremaid Skandinaavias. 
Nordisk Filmi asutas Taani filmirežissöör Ole Olsen. Aastatel 1907–1911 kandis see nime Nordisk Films Kompagni, 1911. aastast aktsiaselts Nordisk Film. 
Esimene dokumentaalfilm valmis filmistuudios 1907. aastal ning selleks oli Viggo Larseni "Lõvijaht" ("Løvejagten"). 1908. aastal tootis ettevõte üle 100 filmi aastas.
Aastal 1928 läks filmistuudio pankrotti, kuid 1929. aastal korraldas Carl Bauder ettevõte ümber ning aastatel 1929–1935 kandis see nime Nordisk Tonefilm.
Aastatel 1957–1986 oli direktoriks Erik Balling. 
Aastal 1992 ühines kompanii Egmonti meediagrupiga.
Nordisk Film tegeleb peale filmide ja telesaadete tootmise ka välismaa filmide levitamisega. Näiteks müüs ta Eesti filmi "Nimed marmortahvlil" Jaapani turule.
Manfredonia laht

Manfredonia laht (itaalia keeles Golfo di Manfredonia) on Itaalias Apuulias Aadria mere lõunaosas asuv laht.
Laht piirneb loodes Gargano poolsaarega, mille tipus asuv Gargano neem on lahe põhjatipp, ning lõunas Ofanto jõe suudmega. Gargano poolsaar ulatub merepinnast kuni kilomeetri kõrgusele, edelarannik on lauge.
Enam kui 60 km pikkuse rannajoonega lahte suubuvad Candelaro, Cervaro ja Carapelle jõed. Laht on saanud nime idasopis asuva Manfredonia asula järgi, mis on suurim lahe rannikul olev asula.
Lahe edelarannik on üldiselt soine.
Tiit Lääne

Tiit Lääne (sündinud 21. oktoobril 1958) on eesti spordiajakirjanik ja koduloolane.
Ta koostas raamatu Eesti Olümpiakomitee aupresidendist Arnold Greenist. Eesti Olümpiakomitee esitles seda raamatut 12. mail 2009. 
2009. aastal ilmus ka tema koostatud Eesti spordi taskuentsüklopeedia.
Eesti Kindlustusseltside Liit

Eesti Kindlustusseltside Liit (lühend EKsL) on Eesti mittetulundusühing, mis ühendab kõiki Eestis tegutsevaid kindlustusandjaid.
EKsL-i põhikirjaline eesmärk on "esindada ja kaitsta EKsL-i liikmete huve, aidata luua ja edendada ühiskonnas kindlustusala arengut soodustavaid tingimusi, ühtlustada ja ajakohastada liikmete kindlustustehnilist praktikat ja kahjude ennetusabinõusid, tagades sellega tervetel alustel tegutseva ja kaasaegsetele rahvusvahelistele nõuetele vastava kindlustussüsteemi".
EKsL on Euroopa Kindlustusandjate Liidu liige.
Plint

Plint on skulptuuri postamendi, samba või piilari nelinurkne alusplaat (toskaana samba puhul ümmargune).
Prahileping

Prahileping on leping kaubaomaniku ja reederi või laevaomaniku ja laeva kasutaja vahel kauba veoks või laeva kasutamiseks.
Eesti lõimumispoliitika

Eesti lõimumispoliitika üks olulisemaid alusdokumente on lõimumiskava aastateks 2014–2020 ehk "Lõimuv Eesti 2020". Kultuuriministeeriumi ülesanne on toetada Eestis elavate vähemusrahvuste kultuurielu ning aidata säilitada nende kultuurilist omapära ja keelt. Ministeerium toetab ka vähemusrahvuste kultuuriseltse ja aitab edendada nende kultuurielu ja tegevust. Lõimumise ehk integratsiooni eesmärk on kaasa aidata Eestis sidusa ja tolerantse ühiskonna kujunemisele, kus erineva keele- ja kultuuritaustaga inimesed osalevad aktiivselt ühiskonnaelus ning jagavad demokraatlikke väärtusi. 
Siseministeeriumi eestvedamisel loodi 2015. aastal ka kohanemisprogramm, mille eesmärgiks on toetada koolitustega uussisserändajate rändeprotsessi, kohanemist ja ka nende hilisemat lõimumist. Paralleelselt lõimumiskava ja kohanemisprogrammiga alustati 2014. aastal Majandus- ja Kommunikatsiooniministeeriumis ka välisspetsialistide kaasamise ja kohanemise tegevuskava ehk talendipoliitika koostamist.

Integratsiooni Sihtasutus

Integratsiooni Sihtasutus loodi 31. märtsil 1998 nime all Mitte-eestlaste Integratsiooni Sihtasutus. 2008. aasta kevadest kuni 2009. aasta lõpuni kandis asutus nime Integratsiooni Sihtasutus. 1. jaanuaril 2010 ühines Integratsiooni Sihtasutusega 10.06.1992 asutatud Eesti Migratsioonifond. Ühendatud asutus kandis nime Integratsiooni ja Migratsiooni Sihtasutus Meie Inimesed.
Alates 15. märtsist 2017 on sihtasutuse nimeks taas Integratsiooni Sihtasutus.
Sihtasutus algatab ja toetab Eesti ühiskonna lõimumisele suunatud tegevusi ja abistab rändeprotsessis osalejaid. Lõimumisalaseid projekte rahastatakse nii erinevatest riigieelarvelistest allikatest kui ka välisvahenditest.
Kevin Korjus

Kevin Korjus (sündinud 9. jaanuaril 1993) on Eesti autosportlane.
2010. aastal võitis ta läbi aegade noorimana Vormel Renault Eurocup 2.0 sarja, millega tagas 2011. aastaks osalemise Vormel Renault 3.5 sarjas.
2011. aastal võitis ta kohe hooaja esimese sõidu Hispaanias ning sai 18 aasta 3 kuu ja 8 päeva vanuselt noorimaks Vormel Renault 3.5 sarja etapivõitjaks.

Isiklikku

Temal ja ta elukaaslasel Maarja Laidnal sündis veebruaris 2018 tütar Laureen.
Abielunaine

Abielunaine on abielus olev naine.
Ajaloo vältel on abielunaise õigused ja kohustused oma abikaasa suhtes olnud väga erinevad.
Wolter Quad

Wolter Quad (ka Evert; surnud detsembris 1559) oli Liivi ordu liige.
Wolteri vanemad olid Johann Quad zu Aparth ja Elisabeth von Mallinckrodt. Tema sugulased Alf, Anton ja Eberhard Quad olid samuti Liivi ordu liikmed. Wolter sündis Vestfaalis Bergi hertsogkonnas Aparthis Wuppertali lähedal. Quadi suguvõsa pärines Bergi krahvide ministeriaalidest ja omas lääne peamiselt Kölni peapiiskopkonnas.
1553. aastal oli Quad kumpaniks Ruhjas, 1558. aastal sai tast aga Võnnu linnusekomtuur (Hauskomtur). 1559. aastal pistis Ādaži (Neuermühleni) kumpan ta surnuks seoses ühe õnnemängu käigus tekkinud tüliga.
Roane'i maakond

Ajalugu

Roane'i maakond moodustati 11. märtsil 1856. aastal Gilmeri, Jacksoni ja Kanawha maakonna osadest. Maakond sai nime jurist ja poliitik Spencer Roane'i järgi.
Uuemõisa mõisa park

Uuemõisa mõisa park on kaitsealune park Läänemaal Haapsalu linnas Uuemõisa alevikus. Pargi pindala on 7,5 ha. Pargi geograafilised koordinaadid on 58° 56′ 33″ N, 23° 35′ 1″ E. Pargis asub saarega tiik. Vahetult piki Uuemõisa mõisapargi lõuna-kagukülge kulgeb Ääsmäe–Haapsalu–Rohuküla maantee.
Uuemõisa mõisapargi keskkonnaregistri kood on KLO1200524.
Kunigami keel

Keelest

Kuigi kunigami keel on jaapani keelega üsna sarnane, on neis siiski erinevusi. Kunigami fonoloogiasse kuulub suur hulk rõhuga konsonante, sealhulgas sulg- ning ninahäälikud. Keeles on foneemid /h/ ja /p/ eraldi. Näiteks on kunigami keeles /haʔkáí/, jaapani keeles /akárí/. Mõlema tähendus on 'lamp', 'lambivalgus' või 'valgus'. Erinevuseks on algusfoneem /h/ ja keskel olev rõhuga foneem /k/. Samuti puudub jaapani keelele omane /r/ enne /i/-d.

Kiri

Kirjasüsteemina on kasutusel silpidena olevad hiragana ja katakana, mingil määral ka hiina hieroglüüfiline kanji.
Jõe tänav (Jõgeva)

Jõe tänav on tänav Jõgeval Jaama ja Kalda tänava vahel.
Jõe tänaval asub Jehoova tunnistajate Jõgeva kuningriigisaal. Tänav on suhteliselt kitsas ja vähese liiklusega, ääristatud kärbitavate puudega. Tänaval puuduvad kõnniteed.
Algselt (kuni 13. juunini 1919) oli tänava nimi Appeliuse tee, Saksa okupatsiooni aegse Jõgeva komandandi leitnant Appeliuse järgi.
Matti Piirsalu

Elulugu

Matti Piirsalu on töölise poeg.
Lõpetas 1966 Rapla Keskkooli, 1971 Eesti Põllumajanduse Akadeemia linnukasvatuse erialal, põllumajanduskandidaat (1978, Leningradi Põllumajanduse Instituut), väitekiri "Влияние различных методов обработки яиц и уровня пантотеновой кислоты в рационе кур на инкубационные показатели и качество цыплят", 1995–1996 EPMÜ doktorant, Ph.D. (põllumajanduse ajalugu, 1996, EPMÜ), väitekiri "Linnukasvatuse areng Eestis".
Oli 1972–1978 EPA mittekoosseisuline teadur ning 1972–1981 Roela sovhoosi Rakvere haudejaama juhataja, 1981–1984 Sindi sovhoosi peazootehnik, 1985–1994 Põllumajandusministeeriumi linnukasvatussektsiooni ja -osakonna juhataja, loomakasvatuse-büroo peaspetsialist, 1986–1993 ka Eesti Põllumajandus Õppe- ja Nõuandekeskuse lektor, 1994–1995 Põllumajandusministeeriumi maamajanduse osakonna peaspetsialist, 1995–2003 loomakasvatusbüroo juhataja, 2004– põllumajandusturu korraldamise osakonna nõunik.

Teadustöö

Uurimisvaldkond: linnukasvatus Eestis, selle ajalugu; loeb end professor Harald Tiku koolkonda kuuluvaks linnukasvatusteadlaseks. Uurinud põllumajanduslindude munade hautamist, -lindude pidamistehnoloogiat, sugu- ja noorkanade söötmist, ensüümide, antioksüdantide ja vitamiinide kasutamise võimalusi. Uurimistöö tulemustest on rakendatud haudemunade töötlemine aerosoolidega, suurendatud sugukanade pantoteenhappe tarbenorme. Paljude kodu- ja välismaiste linnukasvatuse teadus- ning erialaseltside liige, sh Lindude Tõuaretuse Nõukogu liige (1971–1988), sekretär (1988–1989), Ülemaailmse Linnukasvatuse Teaduse Assotsiatsiooni Nõukogu osakonna (1988–1992) ning Eesti osakonna presiidiumi liige (aastast 1992) ja president (1998–), ajakirja Agraarteadus toimetuskolleegiumi liige, Eesti Linnukasvatuse Seltsi juhatuse esimees (1992–), Akadeemilise Põllumajanduse Seltsi liige jm. Üle 80 teadustrükise.
Õb

Õb (komi, vene Ыб) on küla Venemaal Komis Sõktõvdini rajoonis. Asub Sõssola jõe vasakkaldal.
Õbi on esmakordselt mainitud 1586. aastal.
Külal on maanteeühendus Võlgorti ja Sõktõvkariga.
2002. aastal oli külas 518 elanikku. 2010. aastal oli külas 886 elanikku.
2011. aastal avati Õbis soome-ugri etnokultuuri park.
Maksim Šatskihh

Maksim Šatskihh (vene keeles Максим Александрович Шацких; sündinud 30. augustil 1978 Taškendis) on vene päritolu Usbekistani jalgpallur.
Ta mängib Ukraina kõrgeimas liigas.
Pastell

Pastell on kuiv värvipigment, millest valmistatud pehmet kriiditaolist pulka kasutatakse joonistamiseks.
Pastellvärv kinnitatakse alusele enamasti fiksatiivi abil.
Pastellid jagunevad koostise, faktuuri ja värvitugevuse järgi kõvaks, pehmeks ja keskmise tugevusega pastelliks (nt. õlipastell, kriitpastell jne).
Pastell teises tähenduses on pastellmaal, mis on pastellidega teostatud töö. Pastellmaali hakati viljelema 15. sajandil Itaalias. 
Pastellmaali tuntumad viljelejad maailmas olid Maurice Quentin de La Tour, Rosalba Carriera, Jean Baptiste Simeon Chardin ja Edgar Degas. Eesti tuntuim pastellmaali viljeleja oli Ants Laikmaa.
Maurice Stokes

Elulugu

Stokes alustas oma korvpallikarjääri Westinghouse'i keskkoolis, kus ta juhtis oma võistkonna Pittsburghi meistritiitlini. Noormees jätkas St. Francise ülikoolis, kus viskas keskmiselt 22 punkti ja hankis 24 lauapalli. Sellega juhtis ta oma meeskonna NCAA (1952) ja NITi meistritiitlini (1953 ja 1954). Stokes valiti kõige väärtuslikumaks mängijaks ka rahvuslikul kutseturniiril. 1955 sai ta ainsaks mängijaks NITi ajaloos, kes valiti kõige väärtuslikumaks mängijaks, kuigi tema meeskond ei võitnud (oli alles 4.)
Vaatamata imepärasele ülikoolikarjäärile, oli Stokes 1955. aasta NBA draftis alles teine valik. Ta oli juba esimesel aastal oma meeskonna parim visatud punktide (16,8), lauapallide (16,3) ja resultatiivsete söötude osas (4,9). See avaldas muljet ja Stokes valtiti 1956 NBA aasta uustulnukaks. Juba teisel aastal suutis ta lüüa hooaja jooksul võetud lauapallide rekordi: uus rekord oli 1256. Stokes oli väga populaarne korvpallur ja valiti igal aastal tähtede mängu.
Kolmanda aasta viimasel põhihooaja mängul kukkus ta väga õnnetult põrandale ja lõi nii tugevalt pea ära, et langes koomasse. Ta jäi elu lõpuni invaliidiks. Vaatamata sellele jälgis ta NBA mänge edasi ning jagas noortele talentidele õpetusi oma elupäevade lõpuni.
Kesklinn (Kuressaare)

Kesklinn on Kuressaare linnaosa.
Linnaosa tähtsaim tänav on Lossi tänav ja selle jätk: Tallinna tänav. Aadressil Tallinna tänav 2 asub Kuressaare raekoda ja Tallinna tänav 10 asub Kuressaare Linnavalitsus.
Sergei Prohhorov

Sergei Prohhorov (20. juuni 1909 Peterburi – 5. detsember 1985 Tallinn) oli vene päritolu Eesti fagotimängija, dirigent, helilooja ja muusikapedagoog.
Sergei Prohhorov sündis Peterburis, tema vanemad olid muusikud. 1928. aastal astus ta Tallinna Konservatooriumi, 1934. aastal lõpetas ta kompositsiooni erialal Artur Kapi klassi ja 1936. aastal fagoti erialal Andrei Meri klassi.
Aastatel 1933–1941 oli ta Riigi Ringhäälingu Sümfooniaorkestri fagotimängija. Aastatel 1940–1960 oli ta ERSO dirigent. 1950–1970. aastatel juhatas ta mitmeid orkestreid Venemaa linnades: 1958–1962 oli ta Leningradi Väikese Ooperiteatri orkestri, 1963–1966 Petrozavodksi Televisiooni ja Raadio sümfooniaorkestri, 1966–1967 Tomski sümfooniaorkestri ja 1967–1973 Voroneži filharmoonia orkestri dirigent.
Aastatel 1944–1960 õpetas Tallinna Muusikakoolis ja Tallinna Riiklikus Konservatooriumis fagoti eriala ja muusikateoreetilisi aineid, 1947. aastast dotsent. Tema õpilasi on Gennadi Taniel, Rein Olspert ja Ilmar Aasmets.
Heliloojana on ta kirjutanud instrumentaal- ja vokaalkammermuusikat ja ühe sümfoonia.
Sergei Zamogilnõi

Treenerikarjäär

Aastast 2015 on ta klubi Lokomotiiv peatreener.
Sh'erit ha-Pletah

Sh'erit ha-Pletah (heebrea keeles שארית הפליטה, sõna-sõnalt 'elusolev jäänuk'; ülekantud tähenduses 'holokaustis ellujäänu') on holokausti üleelanud juutide poolt kasutatav enesekohane heebrea piibellik termin.

Pagulaslaagrid

Pärast ümberasustamist veetsid sajad tuhanded ellujäänud mitu aastat pagulaslaagrites natsismist vabanenud liitlasvägede okupeeritud Saksamaal, liitlasvägede okupeeritud Austrias ja vastses fašismist vabanenud Itaalia Vabariigis. Pagulased muutusid sotsiaalselt ja poliitiliselt organiseerituks, kaitstes kõigepealt oma inim- ja tegevusõigusi laagrites ning seejärel õigust immigreeruda Briti Palestiina Mandaati (1920–1948).

Emigreerumine

Mandaadi  territooriumil kujunes Iisraeli riik, mis kuulutati välja 14. mail 1948. Suurem enamus Teise maailmasõja üle elanud juudi pagulastest elas Iisraelis juba aastal 1950. Valdavalt need, kelle sugulased elasid Ameerika Ühendriikides, suundusid elama sinna. Vähesed kolisid Inglismaale, osalt suunduti ka Suurbritannia dominioonidesse või Lõuna-Ameerikasse.

Näited

Nii-öelda elusolevaks jäänukiks jäid imekombel ema Lola ja tütar Kitty Felix, kes elasid üle võikaima koonduslaagri Auschwitz II-Birkenau jäleduse.
Møn

Møn (eesti keeles on kasutatud ka nimekuju Mön) on saar Läänemeres.
Pindala 218 km². Saare idaosas on kriidiastangud kõrgusega kuni 143 meetrit (Aborrebjerget - tõlk. oravamägi).
Saar kuulub Taanile. Mønil elas 11 700 inimest (2006), arv on vähenenud 9910 elanikuni 2010.
Afrotyphlops mucruso

Levila

Neid võib kohata Ugandas, Tansaanias, Sambias, Kongo Demokraatlikus Vabariigis, Zimbabwes ja Mosambiigis.
Marcela Topor

Marcela Topor (sündinud 8. septembril 1976 Vasluis Rumeenias) on rumeenia päritolu Kataloonia ajakirjanik.
Ta on 2016. aastast iga kuu ilmuva ingliskeelse ajakirja Catalonia Today ja Kataloonias Gironas asutatud samanimelise veebiportaali toimetaja. Ta tegutseb ka telesaatejuhi ja intervjueerijana.
Ta on lõpetanud Alexandru Ioan Cuza Iași Ülikooli inglise filoloogia erialal.

Isiklikku

Marcela Topori abikaasa on Carles Puigdemont. Peres kasvab kaks tütart.
Ta valdab vabalt rumeenia, inglise, hispaania ja katalaani keelt.
Aftenposten A/S

Aftenposten A/S on Schibstedi tütarettevõte, mis annab välja ja trükib ajalehe Aftenposten hommiku- ja õhtuväljaannet, samuti mitut ajakirja ja veebisaiti. Ta tegeleb ka väljaannete levitamisega.
Ettevõttes oli 2007. aastal üle 800 töötaja ning selle aastakäive oli 2,5 miljardit Norra krooni.
Chiba prefektuur

Geograafia

Asub Bōsō poolsaarel ja sellega piirneval alal. Suurem osa rahvastikust paikneb Tōkyō prefektuuriga piirnevas prefektuuri loodeosas.

Sümbolid

Chiba prefektuuri tunnuslind on kingutsiitsitaja (Emberiza cioides), tunnuspuu on suurelehine kivijugapuu (Podocarpus macrophyllus) ja tunnuslill pekingi kapsa  (Brassica rapa var. amplexicaulis) õis.

Haldusjaotus

Chiba prefektuur on jaotatud 56 omavalitsuseks, millest 36 on suurlinnad (市 shi).
Põllutööleht

Põllutööleht oli 1906-1918 Tartus ilmunud põllumajandust käsitlev ajakiri, mida andis välja Eesti Põllumeeste Selts (kuni 1914) ja seejärel Põhja-Liivimaa Põllutöö Keskselts. Ajakiri ilmus üks kord nädalas.
Ajakirja vastutav toimetaja oli 1906-1910 Aleksander Eisenschmidt, 1911-1916 Jaan Mägi ja 1916-1918 Jaan Hünerson.
Vormsi Issanda Ülestõusmise kirik

Vormsi Issanda Ülestõusmise kirik on õigeusu kirik Vormsi valla Hullo külas.
Historitsistlik kellatorniga ladina risti kujulise põhiplaaniga punasest tellisest hoone valmis 1889. aastal ja pühitseti 29. juulil 1890 Issanda Ülestõusmisele. Kiriku juurde ehitati kirikla, kus tegutses õigeusu kirikukool, ja rajati kalmistu. 
Apostliku õigeusu kogudus asutati 1886. aastal ning tegutses kirikus 1937. aastani, seejärel taas 1944. aastast 1950. aastateni. Teenistused peeti enamasti rootsi keeles, osalt ka eesti ja kirikuslaavi keeles. See oli ainuke rootsikeelne õigeusu kogudus Eestis. 
Nõukogude okupatsiooni ajal kasutati kirikut pärast sulgemist laona, nüüd on ta varemeis. 
2009. aastal loodi kiriku taastamiseks Vormsi Õigeusukiriku Taastamise MTÜ.
Viktorija Ni

Viktorija Ni (sündinud 30. detsembril 1991 Riias) on Lätist pärit Ameerika Ühendriikide maletaja, naiste rahvusvaheline meister (2010). 
Ni mängis kuni 2011. aastani Läti eest, alates 2011. aastast esindab ta rahvusvahelistel malevõistlustel Ameerika Ühendriike. Ta pääses mängima 2017. aastal Teheranis toimunud naiste maailmameistrivõistluste turniirile (64 osavõtjat), kus sai turniiritabelis 59. asetuse. Ta kaotas seal avaringis Valentina Guninale ja 32 parema hulka ei pääsenud.
Ni mängis Läti naiskonna koosseisus kahel naiste maleolümpial (2008, 2010). USA naiste meistrivõistlustel saavutas ta 2012. ja 2015. aastal neljanda koha. 
Kiirmales on ta kahekordne Läti naiste meister (2004, 2005). 2008. aastal tuli ta Euroopa noortemeistriks kiirmales neidude U18 vanuseastmes. 
Ni on abielus malesuurmeistri Yury Shulmaniga.
Felix Moor

Felix Moor (12. aprill 1903 Suure-Jaani khk Sürgavere vald – 15. mai 1955 Tallinn) oli eesti näitleja ja pedagoog. Ta oli Eesti esimene raadioreporter.

Biograafia

Aastal 1924 lõpetas ta Draamastuudio teatrikooli.
Aastail 1925–1927 oli Draamastuudio Teatri näitleja. 
Aastatel 1927–1944 oli ta Eesti ringhäälingu teadustaja, sel perioodil astus ta vahetevahel üles ka Estonias. Raadios tõi ta kuulajateni peamiselt kuuldemänge ja lastesaateid. 
Teise maailmasõja järgsel perioodil oli ta Eesti Raadio esimeste otseülekannete saatejuht.
Tema viimane otseülekanne oli 1947. aasta üldlaulupeolt. Hiljem töötas Moskvas GITIS-es lavakõne õppejõuna. Maetud Tallinna Metsakalmistule.
88000

88000 ehk Motorola 88000 (lühend m88k) on Motorola 32-bitiste piiratud käsustikuga arvutite protsessorite seeria, seeria 68000 järglane.
Seeria sai alguse 1988. aastal mudelite 88100 (integreeritud ujukomaplokiga protsessor) ja 88200 (mäluhaldusplokk ja vahemälukontroller) esitlusega. Selle lahutamise idee oli lihtsustada multiprotsessorsüsteemide konstruktsiooni (üks 88200 võis hallata mitut 88100), kuid sel oli ka see nõrkus, et juba ainult ühe protsessoriga süsteem nõudis teist kiipi ja komponentidevahelisi ühendusi, mis tõstis süsteemi hinda. Hiljem töötati 88110 näol välja mäluhaldusplokki sisaldav kiip ja selle juurde sobiv vahemälukontroller 88410. 88110MP oli mitme protsessoriga arvutitele veel sobivam. Töös oli ka superskalaarne protsessor 88120, mis aga selle seeria osaks enam ei saanud.
1980ndate lõpus tegelesid m88k-seeria arendamisega paljud firmad, eelkõige Apple ja NeXT, kes olid juba valmistanud ka m88k-protsessoritega prototüübid. Data General paigutas selle seeria oma seeriasse AViiON ja Jaapani firma OMRON mudelisse LUNA88K, muid nimetamisväärseid ostjaid aga ei olnud. 1990ndate alguses loobuti m88k-seeriast PowerPC kasuks.
Albert Trummal

Albert Trummal (19. jaanuar 1920 – 5. jaanuar 1983 ) oli eesti kirjandusteadlane, TRÜ väliskirjanduse õppejõud.
Eraldi raamatuna on temalt ilmunud TRÜ rotaprindiväljaandena brošüür "J.-P. Sartre. A. Camus" (seerias "XIX-XX sajandi väliskirjanikke" XI, Tartu 1971, 1000 eksemplari, 128 lk). Veel on ta kirjutanud peatükid "Jorge Amado" sama seeria IV vihikus (1962, lk 81–104) ning "Oscar Wilde" ja "Herbert George Wells" sama seeria VII vihikus (2. trükk 1969, vastavalt lk 61–76 ja 123–140).
Agasilla

Agasilla oli küla Pärnumaal, ajalooliselt Jõõpre mõisa alal. Küla jääb tänapäeval Jõõpre küla alale. Kihelkondlikult kuulus küla Audru kihelkonda. Küla kaotati 1977, mil see liideti Jõõpre külaga.
1839 on esimest korda mainitud nime Agasilla. Küla on samastatud keskajal mainitud külaga Ochelsitz.
Teet Lindma

Teet Lindma (4. novembril 1948 Ida-Virumaal Sondas) on eesti kunstnik ja karikaturist.
Ta on sündinud Ida-Virumaal, kuid kasvanud Tarvastus. Õppis Sonda 7-klassilises koolis ja Holstre Põhikoolis, mille lõpetas 1964. aastal. Tallinna Linnakutsekooli nr. 12 lõpetas ta 1967. aastal ehitustisleri erialal. 
Ehituse asemel läks tööle hoopis auto- ja bussijuhiks. Hiljem töötas Viljandi Metsakombinaadis ja Viljandi kultuurimajas, kus ta on alates 1989. aastast ka Viljandi kunstiklubi president. Lisaks maalimisele joonistas karikatuure, mida avaldati 1970.–1980. aastatel ajalehes Tee Kommunismile. 1988. aastast on osalenud oma maalidega kunstinäitustel nii kodu- kui ka välismaal. Lisaks on ta kirjutanud ka haikusid, mida avaldati 2007. aastal eesti autorite haikude kogumikus.
Teet Lindma korraldab alates 2001. aastast ka Edmund Valtmani nimelisi karikatuurivõistlusi.
UTTV

UTTV on Tartu Ülikooli televisiooniprojekt, mille raames avaldatakse internetis videoid ülikooli loengutest, konverentsidest ja muudest akadeemilist huvi pakkuvatest ettevõtmistest ning kontsertidest ja muudest kultuuriüritustest.
Lemming Nagel

Isiklikku

Tema isa oli maalikunstnik Kalju Nagel.